Tipiškas šiuolaikinis JAV amunicijos laivas USNS „Kilauea" (T-AE 26)
Sraigtasparnis HH-60H *Sea Hawk* gabena šaudmenis (*vertikalusis papildymas*) iš Karinio jūrų gabenimo pajėgų laivo USNS „Walter S. Diehl" (T-AO-193) į lėktuvnešį USS „Nimitz" (CVN 68) (2003 m.)
**Amunicijos laivas** (angl. *ammunition ship*) – pagalbinis laivas, sukonstruotas amunicijai gabenti, paprastai – karinio laivyno laivams bei aviacijai. Tokių laivų krovinių laikymo ir krovimo įtaisai pritaikyti itin saugiam šaudmenų laikymui ir manipuliavimui. Pvz. hermetiškai uždaromi krovinių skyriai; mechanizmai, leidžiantys užlieti užbortiniu vandeniu skyrius su kroviniu, jei kyla toks poreikis (pvz. gaisras).
  
Amunicijos laivai yra JAV pagalbinių laivų tipas.

Amunicijos laivai paprastai gabena krovinius tam, kad šie būtų perkrauti į plaukiančius karo laivus (angl. *underway replenishment* 'plaukiamasis papildymas') – tiek perkraunant dviem ar trims laivams plaukiant bortas į bortą (angl. *connected replenishment* 'jungiamasis papildymas'), tiek perkraunant sraigtasparniais (angl. *vertical replenishment* 'vertikalusis papildymas'). Rečiau šie laivai gabena šaudmenis iš vieno kranto punkto į kitą.

Antrojo pasaulinio karo metais JAV karinis jūrų laivynas naudojo amunicijos laivus, kurie buvo pritaikyti prekybiniai laivai (angl. *merchant ship*) arba specialiai pastatyti, naudojant prekybos laivų korpusus, ypač C2 tipo. Jie būdavo ginkluoti, o jų įgulos buvo karinio laivyno jūrininkai. Keli tokie laivai karo metu buvo sunaikinti sukeldami didžiulius sprogimus. Žinomiausias buvo USS „Mount Hood" (AE-11), kuris 1944 m. lapkričio 10 d. sprogo Admiraliteto salose.

Šiuolaikiniai *Kilauea* klasės JAV amunicijos laivai yra specialios konstrukcijos, pritaikyti būtent tokiai veiklai. Jie gali pervežti ir šaldomus krovinius. Jie yra neginkluoti, o jų įgulas sudaro civiliai jūrininkai.

Dabar šiuos laivus keičia *Lewis and Clark* klasės laivai.

* Sraigtasparnis MH-60S Knighthawk perkrauna šaudmenis iš Karinių jūrų gabenimo pajėgų amunicijos laivo USNS „Mount Baker" (T-AE 34) ant lėktuvnešio USS „Harry S. Truman" (CVN 75) denio. Tuo pačiu metu lynu kiti šaudmenys perkraunami į lėktuvnešio angarą.Sraigtasparnis MH-60S *Knighthawk* perkrauna šaudmenis iš Karinių jūrų gabenimo pajėgų amunicijos laivo USNS „Mount Baker" (T-AE 34) ant lėktuvnešio USS „Harry S. Truman" (CVN 75) denio. Tuo pačiu metu lynu kiti šaudmenys perkraunami į lėktuvnešio angarą.
* Perkraunami šaudmenys iš amunicijos laivo USNS „Flint" (T-AE 32) į lėktuvnešį USS „Ronald Reagan" (CVN 76).Perkraunami šaudmenys iš amunicijos laivo USNS „Flint" (T-AE 32) į lėktuvnešį USS „Ronald Reagan" (CVN 76).
* Amunicijos laivas USNS „Lewis and Clark" (T-AKE 1) su draugišku vizitu lankosi Graikijos uoste.Amunicijos laivas USNS „Lewis and Clark" (T-AKE 1) su draugišku vizitu lankosi Graikijos uoste.
* JAV amunicijos laivas USNS „Shasta" (T-AE 33)JAV amunicijos laivas USNS „Shasta" (T-AE 33)

Nuorodos
--------

1. ↑   „AE Ammunition Ships". *GlobalSecurity.org*. Nuoroda tikrinta 2008-08-18.
2. ↑  „Lewis & Clark Class Auxiliary Cargo and Ammunition Ship (T-AKE)". *Joint Interoperability Test Command web site*. Suarchyvuotas originalas 2009-05-22. Nuoroda tikrinta 2008-08-18.


|  |  |
| --- | --- |
|  | **Vikiteka: Amunicijos laivas** – vaizdinė ir garsinė medžiaga  |